Ur paotr en e garr a c'houlenn digant ur c'houer : "Pelec'h emañ an hent da Wengamp ?" An hini all da respont : "En ho plas, n'ajen ket eus amañ !"  Fentus ha souezhus eo ar respont-mañ. Heñvel eo ouzh hon doare da leviañ buhez ar re all avat !   Alies e vez graet evel-se gant an dud : e-lec'h skoazellañ anezho ne reomp ket nemet disklêriañ dezho penaos (pe biv) e vefe ret dezho bezañ. "Gwelloc'h e vefe dit bezañ an den-mañ-den ! E-giz-se e vefe tu d'ober un dra vat ac'hanout !"  Da gentañ ret dimp degemer ar re all hervez ma'z int. Da eil klask ganto un hent aes evit o buhez. Ha mat pell zo.